Stefan Johansen

Stefan Marius Johansen (talaffuzi: Stefan Marius Yoxansen; 1991-yil 8-yanvarda tugʻilgan) — norvegiyalik professional futbolchi. U markaziy yarim himoyachi va EFL chempionatining Queens Park Rangers klubi sardori sifatida oʻynaydi. 2021-yilda Johansen Norvegiya terma jamoasidagi faoliyatini yakunlaganini eʼlon qildi.

Johansen 14 yoshida Bodø/Glimt klubiga qoʻshildi. U 2007-yilda birinchi jamoasidagi debyutini oʻtkazdi va 2011-yilda Strømsgodsetga oʻtdi va u yerda 2012-yilda ligada ikkinchi oʻrinni egallagan hamda 2013-yilda liga chempionligini qoʻlga kiritgan jamoaning asosiy oʻyinchilaridan biri edi. Johansen 2013-yilda yilning eng yaxshi yarim himoyachisi sifatida Kniksen mukofotini qoʻlga kiritdi. U 2014-yilning yanvarida Celticga oʻtdi. 2015-yilda Johansen Celticda klub muxlislari tomonidan berilgan ovoz natijalariga koʻra yilning eng yaxshi futbolchisi nomini qoʻlga kiritdi.

Johansen Norvegiyani yoshlar o‘rtasida xalqaro miqyosda himoya qilgan va 2013-yilgi Yevropa chempionati oʻyinlarida 21 yoshgacha bo‘lganlar jamoasi tarkibida ishtirok etgan. U 2013-yilda xalqaro maydondagi debyutini oʻtkazdi.

Klubdagi faoliyati

Bodø/Glimt 
Johansen Norvegiyaning uzoq shimolidagi Vardø nomli kichik shaharchada tugʻilib oʻsgan. U 14 yoshida Bodø/Glimt bilan shartnoma imzolash uchun Bodøga koʻchib oʻtdi. Johansen 2007-yilgi mavsum oldidan Anders Agnes Konradsen bilan birga asosiy jamoaga qoʻshildi va 2007-yilgi Norvegiya futbol kubogining birinchi raundida Hammerfestga qarshi oʻyinda debyut qildi. Johansen 2007-yilda Bodø/Glimt Tippeligaenga koʻtarilganida Adeccoligaenda oltita oʻyin oʻtkazdi va 2008-yil 10-avgustda Vikingga qarshi 3:2 hisobida gʻalaba qozongan Tippeligaen oʻyinida debyutini 85-daqiqada Jan Derek Sorensenga almashtirilgan holda oʻtkazdi.

Johansen 2009-yilgi mavsumda toʻrtta oʻyinda maydonga tushdi, 2010-yilda Adeccoligaenda Bodø/Glimt jamoasida muntazam oʻynadi va Shimoliy Norvegiyadagi eng katta isteʼdodlardan biri sifatida koʻrildi. Tromso, Fredrikstad hamda Aalesund kabi klublar shu mavsumdan soʻng shartnomasi tugaydigan Johansen bilan shartnoma imzolashni xohlashdi, lekin u 2010-yilning dekabrida Strømsgodset bilan uch yillik shartnoma imzoladi va 2011-yilning 1-yanvarida klubga bepul transfer asosida qoʻshildi. Johansen Bodø/Glimtdagi soʻnggi mavsumida Adeccoligaenda 18 ta oʻyin oʻtkazdi.

Strømsgodset 
Johansen Strømsgodset safida Sogndalga (2:1) qarshi oʻyinda debyut qildi, u 80-daqiqada maydonga tushdi va Fredrick Nordkvellega almashtirildi. Strømsgodsetdagi birinchi mavsumida Johansen ligada 13 ta oʻyin oʻtkazdi va 1 ta gol urdi. 2012-yil 16-may kuni Sandnes Ulfga qarshi oʻyinda u jarima zarbasidan gol urdi. 2012-yil 27-may kuni Fredrikstadga qarshi o‘yinda (5:0) Johansen jarima zarbasidan 11 kun oldin urgan goliga o‘xshash yana bir gol urdi. Mohammed Abu Manchester Cityga qaytganidan soʻng, Johansen Strømsgodsetda muvaffaqiyat qozondi, oʻshanda u Strømsgodsetning asosiy tarkibiy oʻyinchisiga aylangan va 2012-yilning avgustida oʻyinlari uchun Statoil Talent mukofoti bilan taqdirlangan. 2013-yilda Johansen Strømsgodsetga 43 yil ichida birinchi liga chempionligini qo‘lga kiritishda yordam berdi va Norvegiya chempionatida yilning eng yaxshi yarim himoyachisi deb topildi.

Celtic 
2014-yilning 15-yanvarida Johansen 2 million funt sterling evaziga Shotlandiya Premyer ligasining Celtic klubiga o‘tish uchun shartnoma imzoladi. Johansen klub bilan uch yarim yillik shartnomaga kelishdi va Harald Brattbakk, Vidar Riseth hamda Thomas Rognedan keyin Celticda oʻynagan toʻrtinchi norvegiyalik boʻldi. Unga oldingi yillarda Lubomir Moravčík va Shunsuke Nakamura kiygan 25-raqamli futbolka berildi.

Johansen 2014-yilning 26-yanvarida Hibernianga qarshi (4:0) Celtic safida ilk marta so‘nggi besh daqiqadagi o‘yinda zaxiradan maydonga tushdi. U 2014-yilning 22-martida Celtic uchun birinchi golini St. Mirren darvozasiga boshi bilan kiritdi va umumiy 3:0 hisobida g‘alaba qozongan oʻyinda hisobni ochdi.

Fulham 
Johansen 2016-yilning 26-avgustida Fulham bilan nomaʼlum to‘lov evaziga uch yillik shartnoma imzolagan edi. U klubdagi ilk golini 2016-yilning 18-oktyabr kuni Norwich Cityga qarshi o‘yinda (2:2) kiritdi.

2019-yilning 31-yanvarida Johansen mavsum oxirigacha ijara asosida West Bromwichga o‘tdi.

Queens Park Rangers 
2021-yilning 26-yanvarida JohansenQueens Park Rangersga mavsum oxirigacha ijaraga berildi. U 2021-yil 20-fevralda Bournemouthga qarshi o‘yinda (2:1) QPR safidagi ilk golini kiritdi.

2021-yil 24-iyulda, muvaffaqiyatli ijara muddatidan so‘ng, Johansen Queens Park Rangersga doimiy oʻyinchi sifatida qaytdi va nomaʼlum to‘lov evaziga uch yillik shartnoma imzoladi.

Xalqaro faoliyati 
Johansen Norvegiyadagi debyutini 2006-yilning 8-avgustida 15 yoshgacha boʻlganlar jamoasida Polshaning 15 yoshgacha boʻlganlar darajasidagi jamoasiga qarshi oʻyinda oʻtkazdi. Keyinchalik u Norvegiyani 23 yoshgacha boʻlgan barcha darajalarda himoya qildi. Johansen Frasiya 21 yoshgacha boʻlganlar terma jamoasini magʻlubiyatga uchratib, 2013-yilgi UEFA 21 yoshgacha boʻlganlar oʻrtasidagi futbol boʻyicha Yevropa chempionatiga yoʻllanmani qoʻlga kiritganida, Norvegiyaning 21 yoshgacha boʻlganlar jamoasining ikkala oʻyinida ham ishtirok etdi. U 21 yoshgacha boʻlganlar oʻrtasidagi Yevropa chempionatida Angliyani magʻlub etgan Norvegiya terma jamoasining bir qismi boʻlib, yarim final bosqichida yakuniy gʻolib Ispaniyaga magʻlub boʻldi.

Johansen milliy terma jamoasi safida 36 ta toʻliq oʻyin oʻtkazdi va ilk xalqaro golini 2014-yil 14-avgustda Stokgolmda Shvetsiyaga qarshi oʻyinda kiritdi.

2017-yilning 22-martida Johansen Per Ciljan Skjelbred oʻrniga Norvegiyaning yangi sardori etib tayinlandi. 2021-yil 10-mart kuni u terma jamoadagi faoliyatini yakunlashini eʼlon qildi.

Faoliyat statistikasi

Klub

Xalqaro 
:

 Ballar va natijalar birinchi boʻlib Norvegiyaning gollari roʻyxatini, ballar ustuni Johansenning har bir golidan keyingi ochkoni koʻrsatadi.

Yutuqlari 
Strømsgodset

 Eliteserien: 2013

Celtic

 Shotlandiya Premyer ligasi: 2013—2014, 2014—2015, 2015—2016
 Shotlandiya liga kubogi: 2014—2015

Fulham

 EFL chempionati pley-off bosqichi: 2018, 2020

Individual

 Kniksen mukofoti „Yilning eng yaxshi yarim himoyachisi“: 2013
 Gullballen: 2014
 PFA Shotlandiya oʻyinchilari boʻyicha yilning eng yaxshi futbolchisi: 2014—2015
 Celticning eng yaxshi futbolchisi: 2014—2015

Manbalar 

Yashayotgan insonlar
1991-yilda tugʻilganlar
Futbolchilar